හමුදා කඳවුර අවට ප්‍රදේශයේ ඇති උණ්ඩ කොටස් ඉවත් කිරීමේ කටයුතු තවදුරටත් සිදුකරන බව යුද හමුදා මාධ්‍ය ප්‍රකාශකවරයා සඳහන් කළා.ඔහු කියා සිටියේ තවදුරටත් මීටර් 500 ක ආරක්ෂිත කලාපය ක්‍රියාත්මක බවයි.මේ අතර අද දිනයේදීත්  ප්‍රදේශවාසීන් මාර්ගය විවෘත කිරීමට විරෝධය පළ කරමින් සාලාව කඳවුර ඉදිරිපිටින් දිවෙන හයිලෙවල් මාර්ගයට පැමිණ තිබෙනවා.ඊයේ දිනයේද මොවුන් මෙලෙස විරෝධතාවයේ නිරතවූ අතර එහිදී උද්ඝෝෂණකරුවන් කියා සිටියේ විනාශ වූ නිවාස සාදාදීමට පෙර කඳවුර ඉදිරිපිට මාර්ගය විවෘත කිරීම නිසා තමන්ට හිරිහැර වූ බවයි.මේ නිසා එම මාර්ගයේ ගමනාගමනය සීමා කෙරුණා.පසුව එම ස්ථානයට පැමිණි සීතාවක ප්‍රාදේශීය ලේකම් එම්.එම්.එස්.කේ. බණ්ඩාර මාපා විනාශ වූ නිවාස සම්බන්ධයෙන් අද දිනයේ තක්සේරු කරන බවට ලබාදුන් පොරොන්දුවක් අනුව එම විරෝධතාව අවසන් කෙරුණා.කෙසේ වෙතත් අද පෙරවරුවේ මොවුන් යළි එම ස්ථානයට පැමිණියේ විනාශ වූ දේපළ තක්සේරු කිරීම සඳහා කිසිදු රජයේ නිලධාරියෙකු පැමිණ නොමැති බව පවසමින්.එම අවස්ථාවේදී විරෝධතාකරුවන් පොලීසිය සමග උණුසුම් වචන හුවමාරුවකද නිරතවූ බවයි එම ස්ථානයේ සිටින හිරු වාර්තාකරු සඳහන් කළේ.පොලීසිය සමඟ දීර්ඝ ලෙස කරුණු හුවමාරු කරගැනීමෙන් පසුව සුළු වේලාවකට මාර්ගය විවෘත කිරීමට විරෝධතාකරුවන් අවසර ලබාදුන් නමුත් මේ වනවිට යළි ප්‍රදේශවාසීන් මාර්ගය අවහිර වන ලෙස සුන්බුන් යොදා ඇති බවයි අප වාර්තාකරු කියා සිටියේ.